Avainsanat

Tiivistelmä



Avainsanat

Valtiontuki – Olemassa olevat tuet ja uudet tuet – Käsite – Sopimus, joka on tehty ennen kyseisen valtion liittymistä Euroopan yhteisöihin ja jossa myönnetään sähkön suosituimmuustariffi – Sopimuksen irtisanominen – Välitoimista päättävän kansallisen tuomioistuimen määräys, jolla lykätään sopimuksen irtisanomisen vaikutuksia – Kyseistä määräystä ei ole luokiteltava uudeksi tueksi

(SEUT 108 artiklan 1 ja 3 kohta; neuvoston asetuksen N:o 659/1999 1 artiklan b ja c alakohta)

Tiivistelmä

SEUT 108 artiklan 3 kohdan nojalla uutta tukea koskevista suunnitelmista on ilmoitettava komissiolle ennen niiden toteuttamista ja ilman komission hyväksyntää myönnetyt uudet tuet ovat sääntöjenvastaisia.

SEUT 108 artiklan soveltamista koskevista yksityiskohtaisista säännöistä annetun asetuksen N:o 659/1999 1 artiklan c ja b alakohdan mukaan uudella tuella tarkoitetaan kaikkia tukia, eli tukiohjelmia ja yksittäisiä tukia, jotka eivät ole voimassa olevaa tukea, mukaan lukien voimassa olevan tuen muutokset, ja voimassa olevalla tuella tarkoitetaan hyväksyttyjä tukia eli tukiohjelmia ja yksittäisiä tukia, jotka komissio tai Euroopan unionin neuvosto on hyväksynyt.

Uusina tukina on näin ollen pidettävä perussopimuksen voimaantulon jälkeen toteutettuja toimenpiteitä, joilla aiotaan myöntää tai muuttaa tukia, ja on täsmennetty, että muutokset voivat koskea voimassa olevia tukia.

Tässä yhteydessä voimassa olevan tuen voimassaolon jatkamisella luodaan uusi tuki, joka on tuesta, jonka voimassaoloa on jatkettu, erillinen, ja voimassa olevan tuen voimassaoloajan muuttamista on pidettävä uutena tukena.

SEUT 108 artiklan 1 ja 3 kohtaa sovellettaessa uuden tuen ilmenemistä tai voimassa olevan tuen muuttamista on kuitenkin arvioitava niiden säännösten perusteella, joissa siitä säädetään, ja näiden säännösten yksityiskohtien ja niiden rajojen perusteella. Näin ollen ainoastaan siinä tapauksessa, että muutos vaikuttaa alkuperäisen tukijärjestelmän olennaiseen sisältöön, alkuperäinen järjestelmä muuttuu uudeksi tukijärjestelmäksi.

Sellaisen kumoamiskanteen yhteydessä, joka on nostettu komission päätöksestä, jossa todetaan uudeksi tueksi se, että kansallinen tuomioistuin lykkää välitoimimenettelyssä ja väliaikaisesti ja ex nunc julkisessa omistuksessa olevan sähköyhtiön ja jonkin yhtiön välillä ennen jäsenvaltion liittymistä Euroopan yhteisöihin tehdyn sopimuksen, jossa myönnetään kyseiselle yhtiölle sähkön suosituimmuustariffi, irtisanomisen vaikutuksia, välitoimista päättävän tuomioistuimen toimen, jolla pidetään kyseinen tariffi väliaikaisesti voimassa tiettynä ajanjaksona, tarkoituksena tai vaikutuksena ei ole voimassa olevan tuen olennaisen sisällön muuttuminen. Kyseisellä toimella ei nimittäin muuteta suosituimmuustariffia koskevia sopimusmääräyksiä tai säännöksiä eikä kyseistä tariffia koskevia yksityiskohtia tai rajoja vaan siinä ainoastaan arvioidaan sopimuksen irtisanomisen sääntöjenmukaisuutta.

Näin ollen välitoimista päättävä tuomioistuin tyytyi sen sijaan, että se olisi myöntänyt uutta tukea, ratkaisemaan väliaikaisesti sen käsiteltävänä olleen asian, joka koski sitä, oliko sopimus, josta suosituimmuustariffi sai alkunsa, lakannut tuottamasta vaikutuksia. Tästä seuraa välttämättä, että sopimuksen irtisanomisen lykkäämistä välitoimia koskevan määräyksen seurauksena ei ole pidettävä voimassa olevasta tuesta erillisenä uutena etuna.

(ks. 48–50 ja 53–56 kohta)